ལོ་ཉེར་བཞིའི་ལྷག་ལ་ལྷ་ཁང་སེར་འཇའ་མ་དང་རྟེན་གསུམ་ལ་གོད་ཆག་མ་བྱུང་ཡང་སྤྱི་ལོ་༢༠༡༤བོད་ཟླ་༦ཚེས་ཉིན་དྲི་གཙང་ཁང་དང་རྟེན་གསུམ་ལ་འཐོར་ཞིག་ཅུང་ཙམ་བྱུང་བ་ན་ལྷ་ཁང་ལ་ཉམ་གསོ་དང་།ད་ལྟ་བཞེངས་བཞིན་པ་རྟེན་གསུམ་གྱི་གཙོ་བོ་མ་ཧ་བྷོ་དྷི་མཆོག་མཐོ་ཚད་སྨིས་༡༣བླུག་སྐུ་ཆེས་སྒྲོས་གཙང་།གཙོ་བོ་སྤྱན་རས་གཟིགས་དང་རྒྱབ་ཡོལ་ལ་ཉེ་སྲས་བདུན་གྱིས་བསྐོར་བ་དང་།གཙོ་བོ་གུ་རུ་ལ་རྒྱབ་ཡོལ་ནང་མཚན་བརྒྱད་ཀྱིས་བསྐོར་བའི་སྐུ།གཙོ་བོ་རྒྱལ་བ་མདོ་ཁམས་བརྒྱད་པ་རིན་པོ་ཆེ་ལ་རྒྱབ་ཡོལ་ནང་མདོ་ཁམས་པའི་སྐུ་རབས་བདུན་གྱིས་བསྐོར་བའི་སྐུ་བཅས་ཐོག་སོ་གཉིས་ཅན་ཟངས་གསེར་ལས་གྲུབ་པ་ཤིན་ཏུ་སྒྲོས་གཙང་།རྒྱལ་བ་མི་འཁྲུགས་པའི་སྐུ་གསེར་ཟངས་ལས་གྲུབ་པ་ཐོག་སོ་གཅིག་ཅན་ཆེས་སྤུས་ལེགས།ད་དུང་བྱམས་ཆེན་གྱི་སྐུ་ཟངས་གསེར་དང་།སྒྲོལ་མའི་སྐུ་སོགས་བཞེངས་བཞིན་པ་དང་བཞེངས་ཟིན་པ་བཞེངས་འཆར་ཡོད་པ་ནི་ཅི་རིགས་ཤིག་མཆིས་ཀྱང་རེ་རེ་ནས་འབྲི་བར་མ་ལོང་ནས་དེ་ཙམ་གྱིས་འཐུས་པར་བྱས་པ་ཡིན།སྤྱིར་མཆོད་རྟེན་ནི་ཐུགས་རྟེན་གྱི་ཁོངས་སུ་བསྡུ་བར་མང་ཡང་རང་ལུགས་ལ་སྐུ་རྟེན་གྱི་ཁོང་སུ་བསྡུ་དགོས་སྟེ་མཁས་པའི་དབང་པོ་དེའུ་དམར་དགེ་བཤེས་བསྟན་འཛིན་ཕུན་ཚོགས་མཆོག་གི་ཞལ་ནས།སྐུ་གསུང་ཐུགས་ཀྱི་རྟེན་དབྱེ་བར།།ཞལ་དང་ཕྱག་གི་རྣམ་པ་ཅན།།གཙུག་ལག་ཁང་དང་མཆོད་རྟེན་སོགས།།སྐུ་ཡི་རྟེན་དུ་ངེས་པར་ཡིན།ཞེས་དང་།འགའ་ཞིག་མཆོད་རྟེན་ཐུགས་རྟེན་དུ།།བཞེད་ཀྱང་གན་དྷོ་ལར་གཏོགས་ཕྱིར།།སྐུ་རྟེན་རྣམ་སྣང་རིགས་སུ་གཏོགས།ཅེས་གསུང་སོ།།